এব্যাপারে অঞ্জন কুমার দাসের ছেলে বাদী হয়ে ৮জনকে আসামী করে চাঁপাইনবাবগঞ্জ সদর থানায় একটি মামলা দায়ের করেছেন। এদিকে জেলা ছাত্রলীগের ভারপ্রাপ্ত সভাপতি মোঃ রাকিবুল হাসান বিরু তার বিরুদ্ধে আনীত অভিযোগ অস্বীকার করে জানান, তিনি এঘটনার সাথে জড়িত নন। জানাগেছে, শিবগঞ্জ উপজেলা পূজা উদযাপন পরিষদের সভাপতি অঞ্জন কুমার দাসের সাথে একই উপজেলার চকদৌলতপুর গ্রামের আনেসুর রহমানের ছেলে হাসেনুর রহমান বাবুর আমবাগান বেচাকেনা নিয়ে বিরোধ চলে আসছিল। এই বিরোধের জের ধরে হাসেনুর রহমান বাবু ও তার  পিতা আনিসুর রহমান একদল সন্ত্রাসী ভাড়া করে। আজ মঙ্গলবার বেলা ১টার দিকে অঞ্জন কুমার দাস বাসযোগে চাঁপাইনবাবগঞ্জ থেকে শিবগঞ্জ যাচ্ছিল। এসময় বাসটি চাঁপাইনবাবগঞ্জ শহরের মহানন্দা ব্রীজের টোলঘরের কাছে পৌছিলে জেলা ছাত্রলীগের ভারপ্রাপ্ত সভাপতি মোঃ রাকিবুল হাসান বিরুর নেতৃত্বে একদল সন্ত্রাসী ধারালো অস্ত্রের মুখে অঞ্জন কুমার দাসকে বাস থেকে নামিয়ে অজ্ঞাত স্থানে নিয়ে যায়। এব্যাপারে চাঁপাইনবাবগঞ্জ সদর থানার ওসি খোন্দকার গোলাম মোর্ত্তুজা জানান, অপহৃতকে উদ্ধার ও আসামীদের গ্রেফতারের জন্য ইতিমধ্যে পুলিশী অভিযান শুরু হয়েছে।